**NOTA DE PREMSA**

**L’AJUNTAMENT DEL PRAT APROVA UN PROTOCOL CONTRA LES AGRESSIONS SEXISTES EN ELS ESPAIS FESTIUS**

***Hi participen diversos departaments municipals i cossos policials, amb l’objectiu de sensibilitzar la població, prevenir les agressions i evitar que quedin impunes.***

El govern municipal de l’Ajuntament del Prat ha aprovat un protocol contra les agressions sexistes en els espais de festa del municipi, fruit del treball conjunt dels darrers mesos entre els departaments de Cultura, Ciutadania, Igualtat, Salut, Joventut, Esports, Policia Local i Mossos d’Esquadra.

El protocol ha de servir com a eina per poder donar una resposta col·lectiva davant qualsevol tipus d'agressió sexista, de manera que totes les persones puguin relacionar-se de forma segura, lliure, amb possibilitat de posar límits i que aquests siguin respectats.

**Objectius del protocol:**

* Sensibilitzar la població davant les actituds, conductes i/o agressions per raó de gènere i per orientació afectivo-sexual en entorns d’oci i en altres esdeveniments de ciutat, i incidir en el fet que aquests tipus d'agressions i conductes són injustificables i intolerables.
* Tenir espais d'oci lliures d'agressions sexistes en què les persones se sentin segures.
* Evitar que les agressions sexistes quedin impunes i sense resposta.
* Articular un circuit per denunciar i fer visibles les agressions sexistes.

Per assolir aquests objectius caldrà fer una intervenció conjunta i transversal dels i les professionals, serveis i entitats que participen de manera directa o indirecta en els espais de festa.

No només es donarà resposta a l'agressió sexista sinó que també es farà un acompanyament posterior si la persona agredida ho demana.

En el cas d'agressions greus s'activarà el protocol i es notificarà al Circuit Contra la Violència Masclista del Prat, que farà el seguiment de la persona agredida i li oferirà els recursos de què disposa i també una atenció integral adequada.

Podeu consultar mes informació del protocol a [**El prat lliure de sexisme**](http://www.elprat.cat/persones/dones/el-prat-lliure-de-sexisme)

Mes informació del [Circuit contra la violència masclista](http://www.elprat.cat/persones/dones/circuit-contra-la-violencia-masclista).

El Prat de Llobregat, 19 de setembre de 2017